CELEX: 52019PC0165
Language: mt
Date: 2019-04-02 00:00:00
Title: Rakkomandazzjoni għal DEĊIŻJONI TAL-KUNSILL li tissupplimenta d-direttivi ta’ negozjati għall-Aġenda ta’ Doha għall-Iżvilupp rigward in-negozjati plurilaterali ta’ regoli u impenji dwar il-kummerċ elettroniku

IL-KUMMISSJONI EWROPEA
            Brussell, 2.4.2019
            COM(2019) 165 final
            Rakkomandazzjoni għal
            DEĊIŻJONI TAL-KUNSILL
            li tissupplimenta d-direttivi ta’ negozjati għall-Aġenda ta’ Doha għall-Iżvilupp rigward in-negozjati plurilaterali ta’ regoli u impenji dwar il-kummerċ elettroniku 
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Fit-13 ta’ Diċembru 2017, fil-Ħdax-il Konferenza Ministerjali tal-Organizzazzjoni Dinjija tal-Kummerċ (WTO), 70 Membru tad-WTO adottaw Stqarrija Konġunta dwar il-Kummerċ Elettroniku
                     1
                   biex tinbeda l-ħidma esploratorja fuq negozjati futuri tad-WTO dwar l-aspetti relatati mal-kummerċ tal-kummerċ elettroniku. 
               
               
                  L-Unjoni Ewropea (UE) appoġġat b’mod qawwi l-ħidma esploratorja li twettqet matul l-2018 fid-WTO. Il-ħidma esploratorja kienet trasparenti u miftuħa għall-Membri kollha tad-WTO u fil-kuntest tagħha saru diskussjonijiet dwar kwalunkwe aspett relatat mal-kummerċ tal-kummerċ elettroniku li ġie ppreżentat mill-Membri li pparteċipaw.
               
               
                  Wara li l-ħidma esploratorja ġiet konkluża b’suċċess f’Diċembru tal-2018, fil-25 ta’ Jannar 2019 76 Membru tad-WTO, fosthom l-UE, ikkonfermaw l-intenzjoni tagħhom li jibdew negozjati fid-WTO dwar l-aspetti relatati mal-kummerċ tal-kummerċ elettroniku.
                     2
                   Il-Membri parteċipanti kkonfermaw li huma se jippruvaw jiksbu eżitu ta’ standard għoli li jibni fuq il-ftehimiet u l-oqfsa eżistenti tad-WTO bil-parteċipazzjoni tal-akbar għadd possibbli ta’ Membri tad-WTO. Huma rrikonoxxew u impenjaw ruħhom li jikkunsidraw l-opportunitajiet u l-isfidi uniċi li l-Membri qegħdin iħabbtu wiċċhom magħhom, inkluż il-pajjiżi fil-fażi tal-żvilupp u l-pajjiżi l-anqas żviluppati, kif ukoll l-intrapriżi mikro, żgħar u ta’ daqs medju, fir-rigward tal-kummerċ elettroniku. Fl-aħħar nett, huma kkonfermaw l-intenzjoni tagħhom li jkomplu jinkoraġġixxu lill-Membri kollha tad-WTO sabiex isaħħu aktar il-benefiċċji tal-kummerċ elettroniku għan-negozji, għall-konsumaturi u għall-ekonomija globali.
               
               
                  B’konformità ma’ dan, in-negozjati dwar il-kummerċ elettroniku għandhom isiru f’kuntest plurilaterali fil-qafas tad-WTO, u jinżammu trasparenti u miftuħa għal kwalunkwe Membru tad-WTO li jiddeċiedi li jissieħeb. Il-Membri parteċipanti jistgħu jippreżentaw kwalunkwe proposta ta’ negozjar fl-isfera tal-aspetti relatati mal-kummerċ tal-kummerċ elettroniku fil-bidu jew f’fażi aktar tard tal-proċess ta’ negozjar fid-WTO. 
               
               
                  Il-Kummissjoni ġiet awtorizzata mill-Kunsill, taħt l-Aġenda ta’ Doha għall-Iżvilupp (Doha Development Agenda - DDA), biex tinnegozja fid-WTO - fost l-oħrajn dwar il-kummerċ fis-servizzi u l-faċilitazzjoni tal-kummerċ kif ukoll dwar il-liberalizzazzjoni progressiva tar-regoli tal-kummerċ.
                     3
                   Meta jitqies li l-kummerċ elettroniku huwa parti integrali minn kif is-servizzi u l-prodotti jiġu nnegozjati,
                     4
                   in-negozjati l-ġodda tad-WTO dwar l-aspetti relatati mal-kummerċ tal-kummerċ elettroniku huma koperti mill-awtorizzazzjoni eżistenti, għaliex in-negozjati dwar il-kummerċ elettroniku jaqgħu taħt il-qasam tal-kummerċ fis-servizzi, il-faċilitazzjoni tal-kummerċ u liberalizzazzjoni progressiva tar-regoli tal-kummerċ.
                     5
                   Għaldaqstant, mhijiex meħtieġa deċiżjoni ġdida tal-Kunsill li tawtorizza l-bidu ta’ negozjati b’konformità mal-Artikolu 218(3) tat-Trattat dwar il-Funzjonament tal-Unjoni Ewropea (TFUE).
               
               
                  Madankollu, filwaqt li l-kummerċ elettroniku mhuwiex kwistjoni ġdida fuq l-aġenda tad-WTO,
                     6
                   potenzjalment in-negozjati plurilaterali dwar aspetti relatati mal-kummerċ tal-kummerċ elettroniku jistgħu jkunu wiesa’ u jistgħu jittrattaw għadd ta’ suġġetti indirizzati minn leġiżlazzjoni interna tal-UE kif ukoll tħassib speċifiku, partikolarment dwar flussi ta’ data transfruntiera u servizzi awdjoviżivi, kif ukoll prijoritajiet speċifiċi. B’konsegwenza ta’ dan, bil-għan li n-negozjati jitpoġġew f’qafas aktar preċiż, il-Kummissjoni tirrakkomanda lill-Kunsill li jadotta direttivi ta’ negozjati speċifiċi fir-rigward tan-negozjati tad-WTO dwar il-kummerċ elettroniku. 
               
               
                  Id-direttivi ta’ negozjati li ġew proposti għandhom l-għan li jiżguraw li l-UE tkun f’pożizzjoni li tinvolvi ruħha fin-negozjati dwar kwalunkwe aspett relatat mal-kummerċ tal-kummerċ elettroniku propost mill-Membri parteċipanti fid-WTO matul in-negozjati, b’rispett sħiħ lejn l-acquis, fosthom lejn il-qafas għall-protezzjoni tad-data personali, u lejn l-għażliet ta’ politika tal-UE fin-negozjati kummerċjali.
               
               
                  Għall-UE, l-objettivi tan-negozjati huma li jsaħħu l-kummerċ elettroniku globali, jiffaċilitaw l-operazzjonijiet kummerċjali, fosthom l-intrapriżi mikro, żgħar u ta’ daqs medju, isaħħu l-fiduċja tal-konsumaturi fl-ambjent online u li joħolqu opportunitajiet ġodda għall-promozzjoni tat-tkabbir inklużiv u l-iżvilupp. Sabiex jinkiseb eżitu ta’ standard għoli bil-parteċipazzjoni tal-akbar għadd possibbli ta’ Membri tad-WTO, ir-regoli u l-impenji jenħtieġ li jipprevedu flessibbiltà xierqa għall-Membri.
               
               
                  L-aktar eżitu probabbli tan-negozjati tad-WTO dwar il-kummerċ elettroniku huwa stipulat fir-regoli tad-WTO li l-Membri jistgħu jiddeċiedu unilateralment li jehmżuhom mal-iskedi ta’ impenji eżistenti fid-WTO fi stadju sussegwenti. 
               
            
            
               •Konsistenza mad-dispożizzjonijiet ta’ politika eżistenti fil-qasam tal-politika
            
            
               
                  L-għanijiet imsemmija hawn fuq huma kompletament konsistenti mat-Trattat dwar l-Unjoni Ewropea (TUE) li jipprevedi li l-UE għandha “tinkoraġġixxi l-integrazzjoni tal-pajjiżi kollha fl-ekonomija dinjija, permezz tat-tneħħija progressiva tar-restrizzjonijiet fuq il-kummerċ internazzjonali”.
                     7
                  
               
               
                  Il-Kunsill Ewropew tat-28-29 ta’ Ġunju 2018 awtorizza lill-Kummissjoni li ssegwi l-modernizzazzjoni tad-WTO biex tilħaq l-għanijiet li (1) id-WTO issir aktar rilevanti u adattabbli għal dinja li qiegħda tinbidel, u (2) ssaħħaħ l-effettività tad-WTO. Il-modernizzazzjoni tal-attivitajiet ta’ tfassil ta’ regoli tad-WTO, li hija waħda mill-objettivi ewlenin tan-negozjati dwar il-kummerċ elettroniku, issawwar pilastru ċentrali ta’ dan il-proċess. 
               
               
                  Fit-18 ta’ Settembru 2018 il-Kummissjoni ppreżentat dokument kunċettwali
                     8
                   dwar il-modernizzazzjoni tad-WTO. Fil-kuntest tat-tisħiħ tal-funzjoni tat-tfassil ta’ regoli, il-Kummissjoni tenfasizza, fost l-oħrajn, il-ħtieġa li d-WTO tindirizza l-ostakli għall-kummerċ diġitali. Enfasizzat li “[…] il-ħolqien ta’ dixxiplini li jkopru l-kummerċ diġitali huwa importanti li jitneħħew l-ostakli mhux ġustifikati għall-kummerċ b’mezzi elettroniċi bil-għan li tingħata ċertezza legali lill-kumpaniji u biex jiġi żgurat ambjent online sikur għall-konsumaturi. […] id-dixxiplini l-ġodda jenħtieġ li ma jkoprux biss għall-kummerċ fis-servizzi, iżda japplikaw għas-setturi ekonomiċi kollha.”
               
               
                  Fin-negozjati tagħha dwar il-kummerċ ħieles l-UE tippreżenta dixxiplini regolatorji ambizzjużi b’mod sistematiku kemm dwar is-servizzi tat-telekomunikazzjonijiet u dwar il-kummerċ diġitali. Id-direttivi ta’ negozjati jipproponu li n-negozjati dwar il-kummerċ elettroniku tad-WTO isegwu l-istess approċċ ta’ dawk li huma applikati mill-UE fl-FTAs tagħha (il-punti 10 sa 12 fl-Anness). 
               
            
            
               •Konsistenza ma’ politiki oħra tal-Unjoni
            
            
               
                  Id-dixxiplini proposti mill-UE fin-negozjati bilaterali kif ukoll dawk li l-UE tista’ tipproponi fid-WTO jibnu fuq il-leġiżlazzjoni tal-UE dwar is-suq intern fl-oqsma tal-kummerċ diġitali u s-servizzi tat-telekomunikazzjonijiet u huma totalment konformi magħhom. 
               
            
         
         
            
               
                  Id-direttivi ta’ negozjati proposti jikkonfermaw li kwalunkwe regola jew impenn miftiehma mill-UE jenħtieġ li jkunu konformi mal-qafas legali tal-UE (il-punt 9 fl-Anness).
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  L-ewwel subparagrafu tal-Artikolu 207(3) u (4) flimkien mal-Artikolu 218(3) u (4) tat-TFUE.
               
               
                  B’konformità mal-Artikolu 207(3), il-Kummissjoni għandha tagħmel rakkomandazzjonijiet lill-Kunsill kull fejn ikunu se jiġu negozjati ftehimiet dwar il-politika kummerċjali komuni. Il-Kummissjoni għandha tmexxi dawn in-negozjati b’konsultazzjoni ma’ kumitat speċjali maħtur mill-Kunsill sabiex jgħin lill-Kummissjoni f’din il-ħidma u fil-qafas ta’ tali direttivi li l-Kunsill jista’ jindirizzalha.
               
               
                  L-Artikolu 218(3) TFUE jistipula li l-Kummissjoni għandha tippreżenta rakkomandazzjonijiet lill-Kunsill. Il-Kunsill għandu s-setgħa li jadotta deċiżjonijiet li jawtorizzaw il-bidu ta’ negozjati u b’konformità mal-Artikolu 218(4) TFUE, jista’ jindirizza direttivi lin-negozjatur u jaħtar kumitat speċjali li n-negozjati jkunu jridu jsiru b’konsultazzjoni miegħu.
               
               
                  Fir-rigward tan-negozjati tad-WTO dwar il-kummerċ elettroniku, il-Kunsill diġà awtorizza l-bidu tan-negozjati, u ta direttivi lill-Kummissjoni, dwar il-kummerċ fis-servizzi u faċilitazzjoni tal-kummerċ kif ukoll dwar il-liberalizzazzjoni progressiva tar-regoli tal-kummerċ fid-WTO, li jkopru r-regoli u l-impenji relatati mal-kummerċ elettroniku (ara t-Taqsima 1). Madankollu, jeħtieġ li jiġu adottati direttivi ta’ negozjati supplimentari biex in-negozjati jitpoġġew f’qafas aktar preċiż. B’konformità ma’ dan, il-Kummissjoni tirrakkomanda lill-Kunsill jadotta Deċiżjoni abbażi tal-ewwel subparagrafu tal-Artikolu 207(3) u (4) flimkien mal-Artikolu 218(3) u (4) tat-TFUE.
               
            
            
               •Sussidjarjetà (għall-kompetenza mhux esklużiva) 
            
            
               
                  Il-politika kummerċjali komuni hija qasam ta’ kompetenza esklużiva tal-UE skont l-Artikolu 3 tat-TFUE. B’konformità ma’ dan, il-prinċipju tas-sussidjarjetà ma japplikax (l-Artikolu 5(3) TUE).
               
            
            
               •Proporzjonalità
            
            
               
                  . Ir-rakkomandazzjoni tal-Kummissjoni hija konformi mal-prinċipju tal-proporzjonalità.
               
            
            
               •Għażla tal-istrument
            
            
               
                  Id-Deċiżjoni tal-Kunsill tal-Unjoni Ewropea dwar id-direttivi ta’ negozjati dwar aspetti relatati mal-kummerċ ta’ kummerċ elettroniku li jissupplimentaw id-direttivi maħruġa lill-Kummissjoni dwar l-Aġenda ta’ Doha għall-Iżvilupp.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet ikkonċernati
            
            
               
                  Ma saret l-ebda konsultazzjoni pubblika peress li l-elementi sostantivi tan-negozjati tad-WTO għadhom mhumiex magħrufa.
               
               
                  Il-Kummissjoni regolarment tikkonsulta mal-partijiet ikkonċernati, fost l-oħrajn fil-Grupp ta’ Esperti dwar il-Ftehimiet Kummerċjali
                     9
                   u d-Djalogu tas-Soċjetà Ċivili.
                     10
                  
               
            
            
               •Ġbir u użu tal-għarfien espert
            
         
         
            
               
                  Mhux applikabbli.
               
            
            
               •Valutazzjoni tal-impatt
            
            
               
                  F’dan l-istadju mhijiex meħtieġa valutazzjoni tal-impatt peress li n-negozjati tad-WTO dwar il-kummerċ elettroniku huma bbażati fuq l-awtorizzazzjoni eżistenti tal-Kummissjoni mill-Kunsill għan-negozjati tad-WTO (ara t-Taqsima 1). Is-sustanza tan-negozjati ma tirrappreżentax qasam ta’ politika ġdida; huma jissuktaw in-negozjati usa’ tad-WTO li ilhom għaddejjin għal xi snin.
               
            
            
               (a)Barra minn hekk, huwa essenzjali li l-UE tagħmel progress malajr u tieħu sehem fl-istadju bikri tan-negozjati.
            
            
               (b)L-impatti tar-regoli u l-impenji ġodda li huma possibbli jirriżultaw min-negozjati plurilaterali fid-WTO ma jistgħux jiġu identifikati ex ante. L-ewwel nett għaliex il-proposti tan-negozjar għadhom ma tressqux mill-Membri parteċipanti fid-WTO. It-tieni, minħabba li mhuwiex magħruf liema Membri se jieħdu impenji dwar ir-regoli u l-obbligi kollha tad-WTO, jew dwar uħud minnhom.
            
            
               
                  Il-ħtieġa għal valutazzjoni tal-impatt se tiġi vvalutata mill-ġdid fil-konklużjoni tan-negozjati tad-WTO.
               
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
            
               
                  L-inizjattiva tirrispetta bis-sħiħ il-Karta tad-Drittijiet Fundamentali tal-Unjoni Ewropea, u b’mod partikolari l-Artikolu 8 dwar il-protezzjoni tad-data personali.
               
            
            
               4.IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni għall-baġit.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Mhux applikabbli.
               
            
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Mhux applikabbli.
               
            
            
               Rakkomandazzjoni għal
            
         
         
            
               DEĊIŻJONI TAL-KUNSILL
            
            
               li tissupplimenta d-direttivi ta’ negozjati għall-Aġenda ta’ Doha għall-Iżvilupp rigward in-negozjati plurilaterali ta’ regoli u impenji dwar il-kummerċ elettroniku 
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-ewwel subparagrafu tal-Artikolu 207(3) u (4), flimkien mal-Artikolu 218(3) u (4) tiegħu, 
            
            
               Wara li kkunsidra r-rakkomandazzjoni mill-Kummissjoni Ewropea,
            
            
               Billi:
            
            
               (1)Fit-13 ta’ Diċembru 2017, fil-Ħdax-il Konferenza Ministerjali tal-Organizzazzjoni Dinjija tal-Kummerċ (WTO), 70 Membru tad-WTO adottaw Stqarrija Konġunta dwar il-Kummerċ Elettroniku
                  11
                biex tinbeda l-ħidma esploratorja fuq negozjati futuri tad-WTO dwar l-aspetti relatati mal-kummerċ tal-kummerċ elettroniku. 
            
            
               (2)Fit-25 ta’ Jannar 2019, 76 Membru tad-WTO kkonfermaw l-intenzjoni tagħhom li jibdew negozjati fid-WTO dwar aspetti relatati mal-kummerċ tal-kummerċ elettroniku.
                  12
               
            
            
               (3)Skont l-Aġenda ta’ Żvilupp ta’ Doha, il-Kunsill awtorizza l-ftuħ tan-negozjati fl-Organizzazzjoni Dinjija tal-Kummerċ, u indirizza direttivi lill-Kummissjoni, fost l-oħrajn dwar il-kummerċ fis-servizzi, il-faċilitazzjoni tal-kummerċ u l-liberalizzazzjoni progressiva tar-regoli tal-kummerċ.
            
            
               (4)Hemm bżonn li jiġu adottati direttivi ta’ negozjati supplimentari sabiex il-pożizzjoni tal-Unjoni fin-negozjati fid-WTO jitqiegħdu aktar fil-qafas tal-aspetti relatat mal-kummerċ tal-kummerċ elettroniku.
            
            
               (5)B’konformità mal-Artikolu 218(4), il-Kumitat tal-Politika Kummerċjali jenħtieġ li jibqa’ maħtur bħala l-kumitat li għandu jiġi kkonsultat u li miegħu għandhom isiru n-negozjati,
            
            
               ADOTTAT DIN ID-DEĊIŻJONI: 
            
            
               Artikolu 1
            
            
               Id-Direttivi ta’ negozjati indirizzati lill-Kummissjoni dwar l-Aġenda ta’ Doha għall-Iżvilupp huma ssupplimentati bid-direttivi ta’ negozjati għal negozjati plurilaterali ta’ regoli u impenji dwar il-kummerċ elettroniku stabbiliti fl-Anness.
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        WT/MIN(17)/60
               
               
                  
                     (2)
                  
                        WT/L/1056
               
               
                  
                     (3)
                  
                        L-awtorizzazzjoni tad-DDA tinsab f’sett ta’ konklużjonijiet tal-Kunsill li jmorru lura bejn il-25 ta’ Ottubru 1999 u l-10 ta’ Marzu 2008.
               
               
                  
                     (4)
                  
                        Il-Programm ta’ Ħidma tal-25 ta’ Settembru 1998 jipprevedi li l-kummerċ elettroniku jinftiehem li huwa l-produzzjoni, id-distribuzzjoni, il-kummerċjalizzazzjoni, il-bejgħ u l-konsenja tal-oġġetti jew is-servizzi b’mezzi elettroniċi.
               
               
                  
                     (5)
                  
                        Qed issir referenza partikolari għall-konklużjonijiet tal-Kunsill tal-25 ta’ Ottubru 1999, tal-21 ta’ Novembru 2001, tal-21 ta’ Lulju 2003 (li speċifikament jistabbilixxu li d-Dikjarazzjonijiet Ministerjali ta’ Singapore u Doha kif ukoll il-konklużjonijiet ta’ qabel tal-Kunsill jikkostitwixxu l-bażi għal azzjoni tal-Unjoni fin-negozjati tad-DDA), tal-5 ta’ Diċembru 2003, tas-6 ta’ Ottubru 2004, tad-19 ta’ Lulju 2005, tat-18 ta’ Ottubru 2005, tal-21 ta’ Novembru 2005, tat-12 ta’ Ġunju 2006 u tal-10 ta’ Marzu 2008.
               
               
                  
                     (6)
                  
                        Il-Programm ta’ Ħidma tad-WTO dwar il-Kummerċ Elettroniku tnieda fl-1998.
               
               
                  
                     (7)
                  
                        L-Artikolu 21(2)(e) tat-TUE
               
               
                  
                     (8)
                  
                        
                  http://trade.ec.europa.eu/doclib/docs/2018/september/tradoc_157331.pdf
                   
               
               
                  
                     (9)
                  
                        
                  http://ec.europa.eu/trade/trade-policy-and-you/expert-groups/
                   
               
               
                  
                     (10)
                  
                        
                  http://trade.ec.europa.eu/civilsoc/meetdetails.cfm?meet=11531
                   
               
               
                  
                     (11)
                  
                        WT/MIN(17)/60
               
               
                  
                     (12)
                  
                        WT/L/1056
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 2.4.2019
            COM(2019) 165 final
            ANNESS
            ta' [...]
            Rakkomandazzjoni għal Deċiżjoni tal-Kunsill
            li tissupplimenta d-direttivi ta’ negozjati għall-Aġenda ta’ Doha għall-Iżvilupp rigward in-negozjati plurilaterali ta’ regoli u impenji dwar il-kummerċ elettroniku 
            
               
         
         
            
               ANNESS 
            
            
               1.NATURA U AMBITU TAR-REGOLI U L-IMPENJI
            
            
               1.Abbażi tal-awtorizzazzjoni eżistenti tal-Kunsill fir-rigward tan-negozjati fl-Organizzazzjoni Dinjija tal-Kummerċ (id-WTO) skont l-Aġenda tal-Iżvilupp ta’ Doha, l-għan tan-negozjati plurilaterali għandu jkun li jiġu stabbiliti dixxiplini fid-WTO dwar aspetti relatati mal-kummerċ tal-kummerċ elettroniku bil-ħsieb li jittejjeb il-kummerċ elettroniku globali, li jiġu ffaċilitati l-operazzjonijiet tan-negozji, inklużi l-intrapriżi mikro, żgħar u ta’ daqs medju, b’mod partikolari billi tissaħħaħ il-fiduċja tal-konsumaturi fl-ambjent online u billi jinħolqu opportunitajiet ġodda għall-promozzjoni tat-tkabbir u l-iżvilupp inklużiv u sostenibbli. In-negozjati jenħtieġ li jkollhom l-għan ukoll li jilliberalizzaw il-kummerċ fis-servizzi u f’oġġetti f’setturi speċifiċi li huma direttament rilevanti biex jippermettu l-kummerċ elettroniku.
            
            
               2.In-negozjati għandhom jitmexxew u jiġu konklużi b’attenzjoni xierqa għad-drittijiet u l-obbligi tal-Membri skont id-WTO, filwaqt li jiġu rispettati l-prinċipji ta’ trasparenza u inklużività u jibnu fuq ftehimiet eżistenti tad-WTO, inklużi l-eċċezzjonijiet li hemm fihom. 
            
            
               3.In-negozjati għandhom jimmiraw li jiżviluppaw dixxiplini u impenji ta’ standard għoli bil-parteċipazzjoni tal-akbar għadd possibbli ta’ Membri tad-WTO. In-negozjati għandhom iqisu l-opportunitajiet uniċi għall-Membri tad-WTO dwar il-kummerċ elettroniku, kif ukoll l-isfidi li qegħdin jiffaċċjaw f’dan ir-rigward. Għaldaqstant, ir-regoli u l-impenjijenħtieġ li jipprovdu għall-flessibilità xierqa.
            
            
               4.Ir-regoli u l-impenji miftiehma mill-Unjoni Ewropea (UE) jenħtieġ li jqisu l-obbligu ta’ trattament tan-nazzjon l-aktar iffavorit fil-ftehimiet eżistenti tad-WTO, sakemm il-Membri tad-WTO ma jaqblux mod ieħor. 
            
            
               2.KONTENUT PROPOST TAR-REGOLI U L-IMPENJI
            
            
               5.In-negozjati jenħtieġ li jiżviluppaw dixxiplini ġodda dwar aspetti relatati mal-kummerċ tal-kummerċ elettroniku fid-WTO. Dawn jenħtieġ li jkollhom l-għan li jtejbu l-kundizzjonijiet għall-kummerċ elettroniku globali għall-benefiċċju tan-negozji u l-konsumaturi fl-Unjoni Ewropea, u li jżidu l-parteċipazzjoni ta’ intrapriżi mikro, żgħar u ta’ daqs medju kif ukoll tal-pajjiżi fil-fażi tal-iżvilupp u dawk l-anqas żviluppati fil-ktajjen tal-valur globali.
            
            
               6.In-negozjati se jitmexxew b’mod miftuħ u inklużiv. Għaldaqstant, dawn jistgħu jkopru kwalunkwe aspett relatat mal-kummerċ tal-kummerċ elettroniku li jkun propost mill-Membri parteċipanti. Filwaqt li jirrikonoxxu n-natura trażversali tal-kummerċ elettroniku, in-negozjati jistgħu jkopru kwistjonijiet bħal:
            
            
               –il-faċilitazzjoni ta’ tranżazzjonijiet elettroniċi (pereż. firem elettroniċi u servizzi fiduċjarji oħrajn, awtentikazzjoni elettronika);
            
            
               –id-dazji doganali fuq it-trażmissjonijiet elettroniċi u l-kontenut mibgħut;
            
            
               –il-fiduċja tal-konsumatur (pereż. il-protezzjoni tal-konsumatur online, il-komunikazzjonijiet elettroniċi mhux mitluba, l-aċċess għal rimedju); 
            
            
               –id-dixxiplini regolatorji dwar is-servizzi tat-telekomunikazzjoni biex jiżguraw li jkun hemm kundizzjonijiet ekwi u kompetizzjoni effettiva fis-settur tat-telekomunikazzjonijiet;
            
            
               –il-flussi transfruntiera ta’ data, ir-rekwiżiti ta’ lokalizzazzjoni tad-data u l-protezzjoni tad-data personali;
            
            
               –il-fiduċja tan-negozji (pereż. il-protezzjoni tal-kodiċi tas-sors tal-kompjuter, it-trasferiment furzat tat-teknoloġija);
            
            
               –l-aċċess imtejjeb għall-kummerċ elettroniku (pereż. aċċess għall-internet, servizzi online u data tal-gvern jew ir-responsabbiltà tal-intermedjarji online u l-aċċess għalihom);
            
            
               –il-miżuri ta’ faċilitazzjoni tal-kummerċ rilevanti għall-kummerċ elettroniku (pereż. negozjar mingħajr karti), b’kunsiderazzjoni xierqa tal-Ftehim tad-WTO dwar il-Faċilitazzjoni tal-Kummerċ;
            
            
               –l-aspetti relatati mal-kummerċ elettroniku ta’ drittijiet ta’ proprjetà intellettwali, inklużi sigrieti kummerċjali;
            
            
               –il-kwistjonijiet relatati mal-iżvilupp;
            
         
         
            
               –it-trasparenza; kif ukoll
            
            
               –il-kooperazzjoni (pereż. bejn il-Membri parteċipanti, l-awtoritajiet tal-protezzjoni tal-konsumatur). 
            
            
               7.L-Unjoni Ewropea tista’ tidħol ukoll f’negozjati dwar aspetti oħra relatati mal-kummerċ tal-kummerċ elettroniku, proposti mill-Membri parteċipanti, skont dawn id-direttivi. 
            
            
               8.L-għan tan-negozjati jenħtieġ li jkun ukoll il-liberalizzazzjoni progressiva tal-kummerċ fis-servizzi u l-oġġetti billi jitnaqqsu r-restrizzjonijiet għall-aċċess għas-suq u t-trattament nazzjonali f’ċerti setturi speċifiċi li huma direttament rilevanti biex jippermettu l-kummerċ elettroniku, b’mod partikolari s-servizzi tat-telekomunikazzjoni u s-servizzi tal-kompjuter u dawk relatati, lil hinn mill-impenji eżistenti tal-Membri fil-kuntest tad-WTO. 
            
            
               9.Kwalunkwe regola jew impenn miftiehem mill-Unjoni Ewropea jenħtieġ li tkun/ikun konformi mal-qafas legali tal-UE. 
            
            
               10.B’mod partikolari, l-Unjoni Ewropea ma għandhiex taqbel dwar dixxiplini jew impenji li jistgħu jaffettwaw il-qafas legali tagħha dwar iċ-ċibersigurtà, b’mod partikolari fuq livell komuni għoli ta’ sigurtà ta’ netwerks u sistemi tal-informazzjoni madwar l-Unjoni Ewropea.
            
            
               11.Barra minn hekk, l-Unjoni Ewropea ma għandhiex taqbel dwar dixxiplini jew impenji li jistgħu jaffettwaw il-qafas legali tagħha dwar il-protezzjoni tad-data personali. Dwar il-flussi transfruntiera ta’ data (ir-rekwiżiti ta’ lokalizzazzjoni tad-data u l-protezzjoni tad-data personali), l-Unjoni Ewropea għandha ssegwi l-approċċ orizzontali approvat fir-rigward tal-ftehimiet bilaterali dwar il-kummerċ u l-investiment. 
            
            
               12.Barra minn hekk, l-Unjoni Ewropea u l-Istati Membri tagħha għandhom iżommu l-possibbiltà li jippreżervaw u jiżviluppaw il-kapaċità tagħhom li jiddefinixxu u jimplimentaw politiki kulturali u awdjoviżivi bil-għan li jħarsu d-diversità kulturali tagħhom. L-Unjoni Ewropea ma għandhiex taqbel dwar regoli jew impenji għal servizzi awdjoviżivi. L-Unjoni Ewropea ma għandhiex tieħu impenji dwar servizzi mogħtija jew attivitajiet imwettqa fl-eżerċitar ta’ awtorità governattiva. 
            
            
               13.Jenħtieġ li r-regoli u l-impenji ma jostakolawx lill-Unjoni Ewropea, lill-Istati Membri tagħha u lill-awtoritajiet nazzjonali, reġjonali u lokali milli jirregolaw l-attività ekonomika fl-interess pubbliku, biex jintlaħqu l-għanijiet leġittimi tal-politika pubblika bħall-ħarsien u l-promozzjoni tas-saħħa pubblika, is-servizzi soċjali, l-edukazzjoni pubblika, is-sikurezza, l-ambjent, il-moralità pubblika, il-protezzjoni soċjali jew tal-konsumatur, il-privatezza u l-protezzjoni tad-data personali u l-promozzjoni u l-ħarsien tad-diversità kulturali. Il-kwalità għolja tas-servizzi pubbliċi fl-Unjoni Ewropea għandha tiġi ppreżervata skont it-Trattat dwar il-Funzjonament tal-Unjoni Ewropea, u b’mod partikolari, skont il-Protokoll Nru 26 dwar is-Servizzi ta’ Interess Ġenerali, u għandhom jitqiesu r-riżervi tal-Unjoni Ewropea f’dan il-qasam, inkluż skont il-GATS.